NARIADENIE KOMISIE (ES) č. 241/2005
z 11. februára 2005,
ktorým sa mení a dopĺňa nariadenie Rady (ES) č. 747/2001, pokiaľ ide o colné kvóty Spoločenstva pre určité výrobky s pôvodom v Izraeli
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 747/2001 z 9. apríla 2001, ktorým sa ustanovuje správa colných kvót Spoločenstva a referenčných množstiev pre výrobky, ktoré majú nárok na preferencie na základe zmlúv s určitými stredomorskými krajinami, a rušia nariadenia (ES) č. 1981/94 a (ES) č. 934/95 (1), a hlavne na jeho článok 5 odsek 1 písm. b),
keďže:
(1)
Svojím rozhodnutím z 31. januára 2005 (2) dostala Rada oprávnenie na podpis a ustanovila dočasné uplatňovanie protokolu k Euro-stredomorskej dohode medzi Európskymi spoločenstvami a ich členskými štátmi na jednej strane a Izraelom na strane druhej od 1. mája 2004, aby sa bralo do úvahy pristúpenie Českej republiky, Estónskej republiky, Cyperskej republiky, Maďarskej republiky, Lotyšskej republiky, Litovskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.
(2)
Tento protokol ustanovuje nové colné kvóty a zmeny existujúcich colných kvót ustanovených v nariadení (ES) č. 747/2001.
(3)
Aby sa zaviedli nové colné kvóty a zmeny existujúcich colných kvót, je nevyhnutné zmeniť a doplniť nariadenie (ES) č. 747/2001.
(4)
Na rok 2004 by sa mali objemy nových colných kvót a nárastov objemov existujúcich colných kvót vypočítať pomerne k základným objemom uvedeným v protokole, berúc do úvahy časť obdobia, ktorá uplynula pred 1. májom 2004.
(5)
Aby sa umožnila správa určitých existujúcich colných kvót ustanovených v nariadení (ES) č. 747/2001, množstvá dovážané v rámci týchto kvót by sa mali brať do úvahy pri zúčtovaní colných kvót otvorených v súlade s nariadením (ES) č. 747/2001, zmeneného a doplneného týmto nariadením.
(6)
Keďže protokol k Zmluve medzi EÚ, Izraelom a Euro-stredomorským regiónom sa uplatňuje na dočasnom základe od 1. mája 2004, toto nariadenie by sa malo uplatňovať od toho istého dátumu a malo by nadobudnúť účinnosť čo možno najskôr.
(7)
Opatrenia ustanovené v tomto nariadení sú v súlade so stanoviskom Výboru pre colný zákon,
PRIJALA TOTO NARIADENIE:
Článok 1
Príloha VII nariadenia (ES) č. 747/2001 sa mení a dopĺňa tak, ako je uvedené v prílohe k tomuto nariadeniu.
Článok 2
Množstvá, ktoré boli podľa prílohy VII k nariadeniu (ES) č. 747/2001 uvedené do voľného obehu Spoločenstva v rámci colných kvót s poradovými číslami 09.1303, 09.1306, 09.1310, 09.1318, 09.1329, 09.1352 a 09.1360, sa odpočítajú od príslušných colných kvót otvorených v súlade s prílohou VII k nariadeniu (ES) č. 747/2001, zmenenému a doplnenému týmto nariadením.
Článok 3
Toto nariadenie nadobudne účinnosť dňom jeho uverejnenia v Úradnom vestníku Európskej únie.
Bude sa uplatňovať od 1. mája 2004.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 11. februára 2005